Ich, Johans von Luppfen, lantgraff ze Stuͦelingen, zuͦ disen ziten der ✳ durchlùchtigen, hochgebornen fùrsten, miner genedigen herschaft von Oͤsterich ꝫcꝭ, lantvogt ꝫcꝭ, tuͦn kunt, das fùr mich kam ✳ der erbˀ
und bescheiden Àchaͤtz ✳ Essel, ✳ der erwirdigen und geistlichen, der eptischin und des coventes der closterfroͧwen Sant Claren ordens ✳ des gotzhus ze Kùngsveld hofmeistˀ, ✳ und zoͤugt vor mir einen
brief, ✳ der von wort ze wort hie nach geschriben stat, ✳ gantz an bermit, tynchten geschrift und insigeln, ✳ und batt mich, das ich im des selben briefs ein vydimus geben woͤlt under minē insigel,
dem ze geloͧbenn werre an dem gericht und anderswa, in aller der mazz, als dem hoͤbtbrief, ✳ won es sorgklich were, soͤlich brief ùber land ze fuͦerenn, won grosser schad und gebrest da von komē und uff
stan moͤcht, ✳ und harumb, so hab ich an gesehen des vorgen̄ hofmeisters bett, ✳ das die zitlich und recht ist, ✳ und hab im den egen̄ brief heissen abschriben und besigeln mit minem insigel, ✳ der also anvacht
und von wort ze wort also stat: ✳ Wir, Lùpolt, von gots gnaden hertzog ze Oͤsterich, ze Styr, ze Kernden und ze Krain, graf ze Tyrol ꝫcꝭ, tuͦn kunt, als wir von der ordnung wegen unser lande, ✳ der wir
und unsˀ lieber bruͦder hertzog Wilhelm nach unsˀs lieben hˀren und vettern hˀtzog Albrechtz, seligen, tod ùberein worden sin, ✳ alle gnad, recht und frigheit geistlicher und weltlichˀ sache in unser jetklichs landen und gebietten, ✳ der man uns mit unser vordˀn briefen redlich bewist, von nùwen dingen ze bestaͤten uns erbotten haben, ✳ also haben wir den erbern und geistlichen, unsˀn lieben, andechtigen,
dem covent ✳ der closterfroͧwen Sant Claren orden ✳ und oͧch den Minnerbruͦdˀn des wirdigen gotzhus ze Kùngsveld in Ergoͧw, Costentzer bistoͧms, ✳ das von wilent ✳ den durchlùchtigen, hochgebornen fùrsten und fùrstinn, unsˀn lieben vorvordern loblicher gedechtnuss, ✳ gestiftet ist, got ze lob und den selben unsˀn vordern, iren und allen iren nachkomen selon ze trost und ze heil, ✳ des wir
oͧch getwͧen ze geniessen als ein nachkomen derselben unser vordern, ✳ alle ir recht, frigheit, gnad und guͦt gewonheit und all ir brief und hantvest, die in dar ùber von unsˀn obgen̄ vordern gegebn̄
sind, ✳ und naͤmlich alle die lùt, doͤrfer, gericht, ✳ hoͤff, hùser und guͦeter, wo die ligent oder wie die genant sint, ✳ die demselben gotzhus von unsˀn vordern oder von andern lùten gegeben odˀ darzuͦ
komen sind, ✳ in selgerèts oder in koͧffes wise, ✳ untz uf hùtigen tag, ✳ und darnach besunderlich die nachgeschriben frigheit und gnad, damit sy und ir gotzhus ✳ begnadet und gefryet ✳ sind ✳ von wilent
loͧblicher gedechtnusse kùng Fridrichs von Rom, unsˀm lieben vettern, ✳ und darnach von hertzog Albrechten, unsˀm lieben enen: ✳ des ersten, das si sùllen ùberhaben sin ✳ der ersten bett umb geistlich und umb weltlich pfruͦnd. ✳ item, dz man kein schatzstùr noch ander stùr uf sy, uf ir kilchen, noch uf ir lùt ✳ nicht legen sol. item, wie si oͧch aller gastung, fuͦrung, menung und schenkung sùllen
ùberhaben sin. item, wie sy oͧch in allen unsˀn gebietten und stetten keinen ungelt noch geleit nicht geben sùllent. item, wie ✳ kein richter uf des gotzhus guͦeter nichtes sol ze schaffen haben
denn als verre die sach den tod an ruͦeret, ✳ dennoch sol des selben schuldigen mannes guͦt sicher sin vor dem gericht. ✳ item, das si zwen vischer gehaben mugent, einen uf der Ar und einen
uf der Rùzz. ✳ item umb den wagen, der in hoͧltz us unsern holtzern gefuͦeren mag zuͦ iren notdurften, ✳ und wie si oͧch in unser herschaft und gebiet gemaͤinschaft haben sùllen an hoͧltz, an veld,
an wun und an weyde. item, wie in der kilchensatz ze Stuͦffen gegeben ist, ✳ und wie sich die Minnerbruͦdˀ daselbs gen in halten sullen. ✳ die jetzgeschriben gnad und frigheit all, und darzuͦ
die obgeschriben stuk von ir guͦeter wegen, und alle brief und hantvest, die sy von unsˀn vordˀn dar ùber habent, ✳ haben wir von fùrstlicher macht ✳ vernewt und bestett, vernewen und bestaͤten in oͧch die wissentlich mit craft ditz briefs ✳ fùr uns, unser bruͦder und fùr unser erben und nachkomē, ✳ in soͤlicher mazze, das ✳ dasselb gotzhus und oͧch die egen̄
geistlichen lùt, die closterfroͧwen und oͧch die Barfuͦzzen, die daselbs jetzund kùnftig sind odˀ hinnach ymmer kùnftig werdent, ✳ und oͧch all ir lùt, doͤrfer, gericht, hùser, hof un̄ guͦetˀ
die egenantē recht, frigheit und gnad und guͤt gewonheit nach irˀ egen̄̄ brief und hantvest sag, ✳ die in von den egen̄̄ unsˀn vordˀn, seligen, sind gegeben, gar und gentzlichen haben und
niessen sùllent ✳ und oͧch die selben ir lùt, doͤrfer, gericht, hùser, hoͤf und guͦetˀ, wie die heissend odˀ wo sy die habent, fùrbassˀ ruͦewklich besitzen und ungehindˀt da by beliben, ✳ ane menklichs irung und widerred. ✳ da von gebietten wir vestenklich by unsˀn hulden ✳ den edeln, unsˀn lieben oͤheymen, allen grafen ✳ und den edeln, unsˀn lieben getwͧen, allen fryen, dienstlùten,
rittern und knechten, ✳ allen unsˀn lantvoͤgten, lantrichtern, undervoͤgten, burggrafen, phlegern, amman̄, schulth̄n, schaffnern, raͤten, richtˀn, burgern und lant hˀren in Ergoͧw, in
Thurgoͧw, uf dem Swartzwald, ze Brisgoͧw, ze Elsazz und ze Sungoͧw, gegenwùrtygen und kùnftigen, ✳ und wellen ernstlich, ✳ das sy die obgenant̄ klosterfroͧwen, ir lùte und guͦeter
by den selben rechten, frigheiten, gnaden und guͦten gewonheiten von unsˀn wegen vestenklichen schirmen und hanthaben nach lut ir briefe und hantvesten ✳ und in daran kein irung, beswerung, noch hindernusse tuͦn, noch yemand anders gestatten ze tuͦn in deheinen weg, an all geverd. ✳ und des zuͦ einem urkùnd geben wir in disen brief, ✳
versigelt ✳ mit unsˀm anhangendem insigel, ✳ der geben ist ze Enzishein, an sant Erharts tag, ✳ nach Crists gebùrt drùzehenhundˀt jar, ✳ darnach in dem siben un̄ nùntzegistem jare ꝫcꝭ.